**Informatīvais ziņojums**

**„Par iespēju administratīvā sloga mazināšanai pašvaldībām samazināt iesniedzamo pārskatu skaitu”**

Informatīvais ziņojums ir izstrādāts, pamatojoties uz Ministru kabineta 2013.gada 19.februāra sēdes protokola Nr.10 16.§ 2.punktu, kurā Finanšu ministrijai kopīgi ar Ekonomikas ministriju (Centrālo statistikas pārvaldi) un Latvijas Pašvaldību savienību dots uzdevums izvērtēt iespēju administratīvā sloga mazināšanai pašvaldībām samazināt iesniedzamo pārskatu skaitu un finanšu ministram iesniegt izskatīšanai Ministru kabinetā informatīvo ziņojumu par izvērtējuma rezultātiem un iesniegt attiecīgus priekšlikumus Ministru kabinetā.

1. **Esošās situācijas apraksts**

Saskaņā ar Valsts un pašvaldību institūciju amatpersonu un darbinieku atlīdzības likuma 3.panta astoto daļu izdoti Ministru kabineta 2010.gada 21.jūnija noteikumi Nr.541 „Noteikumi par valsts un pašvaldību institūciju amatpersonu un darbinieku atlīdzības uzskaites sistēmu” (turpmāk – noteikumi Nr.541).

Valsts un pašvaldību institūciju amatpersonu un darbinieku atlīdzības likuma 3.panta astotā daļa: Ministru kabinets nosaka valsts tiešās pārvaldes iestāžu [amatpersonu (darbinieku) atlīdzības un personu uzskaites sistēmu](http://pro.nais.lv/naiser/text.cfm?Ref=0103012009120132808&Req=0103012009120132808&Key=0101032010062100541&Hash=) (datubāzi), kā arī citu valsts un pašvaldību institūciju un šā likuma [2.](http://pro.nais.lv/naiser/text.cfm?&KEY=0103012009120132808&waiting=Yes&RequestTimeout=500#bkm8)panta 4.1daļā minēto kapitālsabiedrību amatpersonu (darbinieku) atlīdzības uzskaites sistēmu (datubāzi).

Noteikumi Nr.541 nosaka valsts institūciju (turpmāk – institūcija), valsts dibinātu augstskolu, valsts vai valsts dibinātu augstskolu zinātnisko institūtu (turpmāk – zinātniskais institūts), valsts un pašvaldību kapitālsabiedrību, publiski privāto kapitālsabiedrību un kapitālsabiedrību, kurās valsts, pašvaldības vai publiski privātajai kapitālsabiedrībai pieder visas kapitāla daļas (turpmāk – kapitālsabiedrība), Liepājas speciālās ekonomiskās zonas, ostu un brīvostu pārvalžu (turpmāk – osta) un pašvaldību amatpersonu (darbinieku) atlīdzības uzskaites sistēmu (datubāzi), kā arī valsts tiešās pārvaldes iestāžu amatpersonu (darbinieku) personu uzskaites sistēmu (datubāzi) (turpmāk – Atlīdzības uzskaites sistēma). Šie noteikumi neattiecas uz valsts drošības iestādēm.

Atlīdzības uzskaites sistēma nodrošina iespēju apkopot, sistematizēt, analizēt un aktualizēt informāciju par amatpersonu (darbinieku) atlīdzību, lai analizētu finansējuma pieprasījumus atlīdzībai, plānotu un aprēķinātu nepieciešamo finansējumu, izstrādājot valsts budžeta likumprojektu kārtējam gadam un tiesību aktu projektus par atlīdzību, apzinātu un kontrolētu esošo situāciju attiecībā uz amatu vietām un amatpersonu (darbinieku) atlīdzību, kā arī lai analizētu finansējuma izlietojumu atlīdzībai.

Atlīdzības uzskaites sistēmu uztur, pilnveido un aktualizē Finanšu ministrija.

* 1. **Pašvaldību sniedzamā informācija Atlīdzības uzskaites sistēmā**

Atbilstoši noteikumiem Nr.541 pašvaldības informāciju par izdevumiem atlīdzībai sniedz reizi mēnesī apkopojoša pārskata (noteikumu Nr.541 15.pielikums) veidā Ministriju, centrālo valsts iestāžu un pašvaldību budžeta pārskatu informācijas sistēmā.

Informācija par izdevumiem atlīdzībai satur pašvaldības kārtējā mēneša izdevumus atlīdzībai atbilstoši uzkrāšanas principam saskaņā ar normatīvajos aktos par izdevumu klasifikāciju atbilstoši ekonomiskajām kategorijām (EKK) noteikto 1000 kodu grupu detalizācijā līdz trešajai zīmei. Informāciju par izdevumiem atlīdzībai pašvaldības sniedz dalījumā pa šādām nodarbināto grupām: ”pedagogi” un „pārējie darbinieki, izņemot pedagogus” (noteikumu Nr.541 16.pielikums), norādot nodarbināto skaitu un nostrādāto stundu skaitu katrā nodarbināto grupā.

Finanšu ministrija salīdzinošai datu analīzei izmanto mēneša vidējo darba samaksu pašvaldībā (kā arī atsevišķi - nodarbināto grupā), kas aprēķināta pilna darba laika vienībās (t.i. atbilstoši vienai slodzei).

Visi izdevumi, kas saskaņā ar normatīvajos aktos par izdevumu klasifikāciju atbilstoši ekonomiskajām kategorijām (EKK) tiek kodēti 1000 kodu grupā, ir izdevumi atlīdzībai, tai skaitā, darba samaksa (mēnešalga, piemaksas un prēmijas), atalgojums fiziskajām personām uz tiesiskās attiecības regulējošu dokumentu pamata, pabalsti un kompensācijas kā arī valsts sociālās apdrošināšanas obligātās iemaksas. Lai Finanšu ministrija veiktu darba samaksas analīzi, ir nepieciešams katru atlīdzības komponenti savstarpēji nodalīt – uzskaitot to atbilstošajā detalizācijas pakāpē, proti, informācija, ko Finanšu ministrija apkopo no pašvaldībām ir EKK detalizācijā līdz trešajai zīmei: 1110 – Mēnešalga; 1140 –Piemaksas, prēmijas un naudas balvas; 1150 – Atalgojums fiziskajām personām uz tiesiskās attiecības regulējošu dokumentu pamata; 1170 – Darba devēja piešķirtie labumi un maksājumi; 1210 – darba devēja valsts sociālās apdrošināšanas obligātās iemaksas; 1220 – Darba devēja pabalsti, kompensācijas un citi maksājumi; 1230 – darbības ar valsts fondēto pensiju shēmas līdzekļiem.

Finanšu ministrija izdevumus atlīdzībai apkopo dalījumā pa finansējuma avotiem: „valsts budžeta finansējums” – norāda no valsts budžeta subsīdiju, dotāciju, mērķdotāciju vai transfertu veidā saņemtā finansējuma (tai skaitā finanšu līdzekļu Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai) un „cits finansējums” - norāda no pašvaldības pašu ieņēmumiem iegūtā finansējuma vai cita saņemtā finansējuma (tai skaitā pašvaldību budžeta finansējuma) (izņemot valsts budžeta subsīdiju, dotāciju, mērķdotāciju vai transfertu veidā saņemto finansējumu) izdevumus atlīdzībai.

Ievērojot to, ka datu analīzē būtiski ir izmantot salīdzināmus un pēc vienotas metodoloģijas apkopotus datus, lai nodrošinātu Finanšu ministrijas funkciju izpildi un izvērtētu iespēju mazināt administratīvo slogu pašvaldībām, samazinot iesniedzamo pārskatu skaitu, Finanšu ministrija izvērtēja valsts informācijas sistēmas, kas satur datus arī par atlīdzību, un to darbību regulējošos normatīvos aktus, kā arī tikās ar sistēmu pārziņiem. Informācija tika salīdzināta atbilstoši Atlīdzības uzskaites sistēmā (noteikumi Nr.541) apkopojamajai informācijai - „Pārskats par atlīdzību” (noteikumu Nr.541 15.pielikums).

* 1. **Citās valsts informācijas sistēmās iesniedzamo datu par atlīdzību salīdzinājums**
		1. **Centrālās statistikas pārvaldes apkopotā informācija**

***MK 06.11.2006. noteikumi Nr.922 „ Valsts statistikas pārskatu un anketu veidlapu paraugu apstiprināšanas noteikumi” (30.pielikums Veidlapa Nr.2-darbs „Pārskats par darbu”)***

***MK 13.11.2012. noteikumi Nr.771 „Noteikumi par Valsts statistiskās informācijas programmu 2013.g.”.***

Centrālās statistikas pārvaldes (turpmāk – CSP) ceturkšņa pārskatā „Pārskats par darbu” – Veidlapa Nr.2 - darbs apkopojamā informācija pilnībā nenodrošina Finanšu ministrijas vajadzības, jo:

-) CSP izdevumus atalgojumam uzskaita pēc atšķirīgas metodoloģijas (neizmato EKK klasifikāciju). Atalgojuma sadaļā tiek ieskaitīts arī atvaļinājuma pabalsts, kuru saskaņā ar EKK nepieskaita atalgojumam, bet gan ieskaita 1220 kodā „Darba devēja sociāla rakstura pabalsti, kompensācijas un citi maksājumi. (no 2013.gada 1.janvāra pašvaldību darbinieki var saņemt atvaļinājuma pabalstu līdz 50% no mēnešalgas).

-) CSP datos nevar nodalīt atalgojuma mainīgo daļu (CSP sīkākā informācijas vienība ir mēnešalga kopsummā ar regulārām piemaksām un regulārām prēmijām).

-) CSP informāciju neuzskaita sadalījumā pa nodarbināto grupām, bet nozaru griezumā, katrā nozarē visus nodarbinātos - sākot no iestādes vadītāja līdz fiziskā darba veicējam - uzskaitot kopā.

-) CSP atšķiras metodoloģija nostrādāto stundu un darbinieku skaita uzskaitē. No CSP datiem nav iegūstama informācija atsevišķi par ”amatpersonām (darbiniekiem) atbilstoši amatu sarakstam - štata darbiniekiem” un atsevišķi par „fiziskajām personām, kas nodarbinātas uz tiesiskās attiecības regulējošo dokumentu pamata - ārštata darbiniekiem”, jo nodarbinātie, ar kuriem noslēgts uzņēmuma līgums un par kuriem veic darba laika uzskaiti, CSP datos tiek pieskaitīti „štata” darbinieku skaitam (attiecīgi arī viņu nostrādātās stundas un atalgojums), lai gan pēc būtības viņi ir „ārštata” darbinieki;

-) CSP datos par darba samaksu iekļauj arī darba samaksas subsīdijas (valsts kompensētās darba devēja izmaksas), piemēram, Nodarbinātības valsts aģentūras finansējums darba devējam algotos pagaidu darbos iesaistīto bezdarbnieku darba samaksai, turpretī Finanšu ministrija šīs izmaksas uzskaita EKK kodu grupā 6240 „Valsts un pašvaldību nodarbinātības pabalsti naudā” ;

-) CSP informācija par izdevumiem atlīdzībai netiek apkopota dalījumā pa finansējuma avotiem.

-) CSP informāciju par darba samaksu publicē ar vairāku mēnešu nobīdi, piemēram, par 2012.gada II ceturksni, tai skaitā mēnešu griezumā, dati bija pieejami tikai septembrī.

* + 1. **Valsts ieņēmumu dienesta apkopotā informācija**

***MK 07.09.2010. noteikumi Nr.827 „Noteikumi par valsts sociālās apdrošināšanas obligāto iemaksu veicēju reģistru un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” (noteikumi Nr.827) Ar grozījumiem, kas pieņemti 2013.gada 19.februārī MK not.Nr.95.***

*Saskaņā ar noteikumiem Nr.827, Valsts ieņēmumu dienestā (turpmāk – VID) tiek iesniegts darba devēja ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī (turpmāk -* ***darba devēja ziņojums****).*

***MK 25.08.2008. noteikumi Nr.677 „Noteikumi par iedzīvotāju ienākuma nodokļa paziņojumiem” (noteikumi Nr.677).***

*Saskaņā ar noteikumiem Nr.677 darba devējs ienākumu saņēmējam (fiziskai personai) izsniedz paziņojumu par fiziskai personai izmaksātajām summām (turpmāk –* ***paziņojums****).*

VID datu bāzē apkopotā informācija pilnībā nenodrošina Finanšu ministrijas vajadzības, jo:

-) **darba devēja ziņojumā** uzskaitīti tiek tikai tie ieņēmumi, kuri tiek aplikti ar iedzīvotāju ienākuma nodokli. Attiecīgi kompensācijas un pabalsti (EKK 1228), kas netiek aplikti ar nodokli, bet tiek izmaksāti no atlīdzības fonda (EKK 1000), VID netiek uzskaitīti;

-) **darba devēja ziņojumā** pašvaldība informāciju par darba ņēmēju iesniedz apkopotā veidā, proti, ir redzama darbinieka piederība pašvaldībai, bet nevar redzēt konkrētu iestādi vai skolu, kurā darbinieks guvis ienākumus.

-) **darba devēja ziņojumā** saskaņā ar grozījumiem (noteikumos Nr.827) no 01.03.2013. tiek norādīts darba ņēmēja nostrādāto stundu skaits mēnesī (noteikumu Nr.827 3.pielikums, 11.aile). Informācija par darba ņēmēja nostrādātajām stundām netiek norādīta par personām, kuras pie darba devēja nodarbinātas **tikai** uz uzņēmuma līguma pamata. Attiecīgi, ja darba ņēmējs vienā pašvaldībā ir nodarbināts gan „štatā”, gan uz uzņēmuma līguma pamata, darba devējs ikmēneša ziņojumā norāda „štatā” esošam darbiniekam stundas un visus ienākumus (tai skaitā uz uzņēmuma līguma pamata gūtos ienākumus), bet informāciju par uz uzņēmuma līguma pamata gūtajiem ienākumiem nodalīt iespējams tikai **paziņojumā**, kuru iesniedz reizi gadā (noteikumu Nr.677 1.pielikums).

 -) Saskaņā ar grozījumiem (noteikumos Nr.827) no 01.07.2013. **darba devēja ziņojumā** (1.pielikuma pirmās tabulas 7.ailē) tiek norādītas ziņas par darba ņēmēja profesijas (aroda, amata, specialitātes) kodu atbilstoši Profesiju klasifikatoram. Ja darbinieks pie darba devēja (pašvaldībā) nodarbināts divos amatos, piemēram, pedagogs un apkopējs, tad par šo darbinieku (noteikumu Nr.827 3.pielikumā) būtu jābūt diviem ierakstiem, attiecīgi par katru amatu, kur norādītas stundas, ienākumi u.c. prasītā informācija. Tomēr noteikumi Nr.827 to nenodrošina, jo nav savstarpēji viennozīmīgas saiknes starp noteikumu 1. un 3.pielikumu, proti, darbiniekam profesijas kods tiek norādīts 1.pielikumā, bet informācija par ienākumiem tiek norādīta 3.pielikumā, kurā nav paredzēts norādīt profesijas kodu. Ievērojot Profesiju klasifikatora neviennozīmīgo lietošanas pieredzi *(brīvu interpretāciju)* iestādēs, izmantojot tikai Profesiju klasifikatora kodu, nav iespējams viennozīmīgi sagrupēt darba ņēmējus nodarbināto grupās.

-) **darba devēja ziņojumā** (noteikumu Nr.827 3.pielikumā) tiek apkopota informācija par darbinieka visos amatos gūtajiem ieņēmumiem pie katra darba devēja vienā summā nevis sadalījumā pa atalgojuma sastāvdaļām: alga, piemaksas prēmijas, pabalsti, kompensācijas.

* + 1. **Valsts kases** **apkopotā informācija**

***MK 17.08.2010. noteikumi*** [***Nr.776 "Mēneša pārskatu sagatavošanas un iesniegšanas kārtība"***](https://bp.kase.gov.lv/bp/web/info/content/data/_uploaded/file/uz%20MK.zip) ***(noteikumi Nr.776).***

Valsts kases sistēmā apkopotā informācija nenodrošina Finanšu ministrijas vajadzības, jo:

sistēmā vispār netiek apkopota informācija par nodarbinātajiem (nodarbināto skaits, piederība nodarbināto grupai, nostrādātās stundas, ārštats), institūcijas kopējie izdevumi atlīdzībai tiek norādīti pēc naudas plūsmas principa nevis pēc uzkrāšanas principa, līdz ar to iztrūkst būtiskas komponentes un nav iespējams aprēķināt vidējo darba samaksu.

* + 1. **Izglītības un zinātnes ministrijas apkopotā informācija**

***MK 17.08.2010. noteikumi Nr.788” Valsts izglītības informācijas sistēmas saturs, uzturēšanas un aktualizācijas kārtība” (noteikumi Nr.788).***

***Informācija tiek apkopota tikai par pedagogu atlīdzību atbilstoši 2009.g.28.jūlija MK 28.07.2009. noteikumiem Nr.836” Pedagogu darba samaksas noteikumi”.***

***Detalizēta informācija par pašvaldību pedagogiem, uzskaitot pedagoga finansējuma atlīdzībai tarifikāciju.***

Finanšu ministrijas pārstāvji tikās ar Izglītības un zinātnes ministrijas pārstāvjiem un izvērtēja informāciju par izglītības iestāžu pedagogiem un viņu atlīdzību, kuru Izglītības un zinātnes ministrija saskaņā ar noteikumiem Nr.788 apkopo Valsts izglītības informācijas sistēmā:

Valsts izglītības informācijas sistēmā (turpmāk - VIIS) informācija par pašvaldības dibinātas izglītības iestādes pedagogiem daļēji atbilst Finanšu ministrijas vajadzībām, jo:

VIIS informācija par pašvaldības dibinātas izglītības iestādes pedagogiem un viņu atlīdzību tiek apkopota detalizēti, kas dod iespēju informāciju grupēt un analizēt atbilstoši Finanšu ministrijas vajadzībām. VIIS apkopotā informācija satur: datus par institūciju - izglītības iestādes dibinātājs (pašvaldības nosaukums), izglītības iestādes nosaukums, izglītības iestādes kods, izglītības iestādes veids, izglītības iestādes tips; informāciju par pedagogu – vārds, uzvārds, personas kods, amata nosaukums atbilstoši Profesiju klasifikatoram, amata kods atbilstoši Profesiju klasifikatoram, darba tiesisko attiecību nodibināšanas datums, darba tiesisko attiecību izbeigšanas datums, tarifikācijas / pārtarifikācijas perioda sākuma un beigu datums; informācija par atlīdzību atbilstoši nostrādātajām stundām - finansējuma avots (valsts budžeta finansējums/cits finansējums), finansējuma tips, slodze likmēs pa skolotāju amatiem kopā, viena darba slodze stundās (nedēļā/mēnesī) saskaņā ar izglītības programmu, slodze stundās pa skolotāju amatiem kopā (nedēļā/mēnesī), stundas kopā, algas likme, alga kopā (pamatalga un piemaksas), pamatalga, piemaksas – summa kopā (Ls), tai skaitā piemaksa - summa (Ls) - sadalījumā pa piemaksu veidiem.

Vienlaikus jānorāda, ka VIIS informācija ir tikai par pedagogiem, par pārējiem izglītības iestādē nodarbinātajiem darbiniekiem informācija ir pašvaldības rīcībā.

1. **Secinājumi un piedāvātā tālākā virzība**

Ievērojot iepriekš minēto, Finanšu ministrija secina, ka, citu iestāžu rīcībā esošās informācijas sistēmas, kuras apkopo informāciju, kas satur datus par atlīdzību, pilnībā nenodrošina informācijas par atlīdzību uzskaiti tādā apjomā un detalizācijas pakāpē, lai bez izmaiņām normatīvajos aktos un informācijas sistēmās pašvaldībām samazinātu iesniedzamo pārskatu skaitu.

Lai pašvaldībām mazinātu administratīvo slogu, kuru pamatā veido informācijas pieprasījumi un šīs informācijas sagatavošanai nepieciešamais laiks, Finanšu ministrija vienojās ar Centrālo statistikas pārvaldi un Latvijas Pašvaldību savienību, ka dažādās valsts informācijas sistēmās iesniedzamās informācijas apjomu (pārskatu skaitu) būtu iespējams samazināt, papildinot Centrālās statistikas pārvaldes datu bāzē iesniedzamo informāciju „Pārskats par darbu” (veidlapa 2-darbs) ar datiem, kurus pašvaldības sniedz Atlīdzības uzskaites sistēmā atbilstoši Ministru kabineta 2010.gada 21.jūnija noteikumiem Nr.541 „Noteikumi par valsts un pašvaldību institūciju amatpersonu un darbinieku atlīdzības uzskaites sistēmu”.

Lai īstenotu iepriekš minēto, jāveic grozījumi saistošajos normatīvajos aktos (Ministru kabineta 2010.gada 21.jūnija noteikumi Nr.541 „Noteikumi par valsts un pašvaldību institūciju amatpersonu un darbinieku atlīdzības uzskaites sistēmu” un Ministru kabineta 2006.gada 6.novembra noteikumi Nr.922 „Valsts statistikas pārskatu un anketu veidlapu paraugu apstiprināšanas noteikumi”). Ar 2015.gada 1.janvāri pašvaldības informāciju par izdevumiem atlīdzībai un pārskatu par darbu uzsāk apkopot vienotā veidlapā 2-darbs un iesniegs Centrālajā statistikas pārvaldē.

Finanšu ministrs A.Vilks

19.06.2013. 9:50

2033

G.Goldmane

Finanšu ministrijas

Sabiedriskajā sektorā nodarbināto

atlīdzības politikas nodaļas konsultante

67083979, Ginta.Goldmane@fm.gov.lv